KOULUTERVEYDENHUOLTO TIEDOTTAA

Järvi-Pohjanmaalla on esiintynyt viime viikkoina koululaisten keskuudessa ns.happihumala kokeilua. Ilmiö on ollut myös valtakunnallisesti aika ajoin esillä.

Haluamme kouluterveydenhuollon puolesta tiedottaa asiasta, että tiedätte mistä kokeilussa on kyse ja osaatte seurata koululaisia. Tärkeä on saada tällaiset kokeilut loppumaan, sillä kyse on asiasta, jolla voi olla hyvinkin vaaralliset seuraukset. Pahimmillaan seurauksena voi olla kouristeluja sekä vakavia sydänoireita, jopa sydänpysähdys.

Happihumala on tahallisesti itselle aiheutettua hapenpuutetta, joka saa aikaan tietynlaisen aistielämyksen juuri ennen pyörtymistä. Tila syntyy liikahengityksellä, joka tarkoittaa liian syvää tai liian tiheää hengitystä. Toimintatapana on painaa kaveria esim. palleasta tai kaulalta ja saada aikaan hapen puute eli ns. happihumalatila.

Tuomme esiin huolemme ilmiöstä teille vanhemmille ja koulujen opettajille. Näin voimme varmistaa, että lapset ovat seurannan alla eikä itseä vahingoittavaa toimintaa pääse tapahtumaan.

Järvi-Pohjanmaan kouluterveydenhoitajat